Thorkild B. Fransgaard (FRI), 2000-03-02:
Hele det kommunale spildevandsområde omhandler jo i hovedtræk tre områder: Der er det åbne land ude på landet, hvor man ikke er tilsluttet kommunens rensningsanlæg, og her betaler man selvfølgelig ikke til det kommunale system, men man betaler for at få tømt sin septiktank eller opsamlertank.
Det ændres der ikke ved.
Det andet område er spildevandet, kloakvandet til det kommunale rensningsanlæg.
Der er nogle udgifter til det.
Og det sidste element er overfladevandet, regnvandet, som også i en anden ledning løber ud til det kommunale rensningsanlæg eller i langt de fleste tilfælde nu heldigvis udenom og direkte ud.
Udgifterne til hele det kommunale system betales af brugerne.
Der er ikke andre til det.
Og det, det drejer sig om, er, om der skal ske en lille omfordeling af de indbetalinger.
Det drejer sig i første omgang om, at det foreslås, at man i stedet for udelukkende at betale pr. kubikmeter, der lukkes ud - det måles jo ved det vand, der går ind; man kan ikke gøre det på andre måder - betaler et grundbeløb på op til 500 kr. og derefter pr. kubikmeter.
Jeg synes faktisk, at det er den rigtige måde, fordi udgifterne til hele systemet - dvs. ledninger, rensningsanlæg osv. - er jo i store træk selvfølgelig nyetableringer, men de er også, hvad det koster at vedligeholde det, og her er det ligegyldigt, om den enkelte forbruger lidt eller meget.
Derfor synes jeg, det er rigtigt, at man giver kommunen mulighed for at opkræve et engangsbeløb på op til maksimum 500 kr. og derefter pr. kubikmeter.
Nu er der ikke tale om en ekstra afgift, som det er blevet nævnt i nogle medier; der er bare tale om en omfordeling.
Det kan vi tilslutte os.
Det må være rigtigt.
Så er der en anden mindre ting i lovforslaget, som jeg er bange for kan blive for bureaukratisk, men det må vi tale om i udvalget, og det er med hensyn til, at der nu åbnes for, at kommunerne kan stille målere op for at måle, hvor meget tagvand, regnvand, man samler og bruger f.eks. til at skylle ud i klosettet eller til andre ting.
Jeg ved godt, at der kan modregnes, fordi man ikke bruger af ledningsvandet, men jeg er alligevel bange for, at det bliver for bureaukratisk.
Men nuvel, lad os snakke om det i udvalget.
Så er der nogle andre ting i forslaget, der er helt rigtige, bl.a. med hensyn til afværgepumpen til overfladevand.
Når der er nogle problemer, bliver der mulighed for, at kommunerne kan være mere fleksible på området, og det er godt.
Med hensyn til filterskyllevand bliver det også sådan, at det kan vurderes.
Den sidste ting er med hensyn til tilslutningsbidraget for erhvervsgrunde.
Det er nu sådan, at der betales 30.000 kr. pr. 800 m2.
Den eneste ændring, der er i lovforslaget, er, at det slås fast, at fremover skal man, hvis man har betalt én gang og eventuelt frasælger, selvfølgelig ikke betale igen, og omvendt skal man betale, hvis man tilkøber.
Det lyder rigtigt, men lige på det område så jeg gerne, at man kunne finde ud en løsning med hensyn til tilslutningsbidrag og finde en kombination af, hvor meget man betaler pr. m2, og eventuelt på en eller anden måde gøre op, hvor mange toiletter der er.
Det lyder måske indviklet, men der er jo mange steder, f.eks. lagerhaller, hvor der kun sidder to mennesker på et kontor og kun er ét toilet, men overhovedet intet pres på selve kloaksystemet, kun på overfladesystemet.
Jeg ved, det er lidt vanskeligt, men kunne man finde noget, der var mere retfærdigt, ville det være dejligt.
Men selve lovforslaget som sådan ser vi positivt på i Frihed 2000 og går gerne ind i forhandlinger om det.